钦定古今图书集成/明伦汇编/官常典/第579卷 > 周南
## 钦定古今图书集成/明伦汇编/官常典/第579卷 > 周南

按《明外史》本传：“南字文化，缙云人。成化十四年进士。
除六合知县，擢御史，出按畿辅。弘治初，再按广东，劾
总兵官柳景。历江西右布政使，擢右副都御史，巡抚
大同。武宗初立，寇入宣府，参将陈雄等邀击败之。录
功，增南俸一秩，母丧归。正德三年，刘瑾擅政，以大同
仓粟有浥烂者，逮南及督粮郎中孙禄下诏狱，责倍”
输。会赦大同，总兵官叶椿等为请，免其倍数。输毕，释
为民。瑾诛，以故官抚宣府，不就，引病归。明年起督南
赣军务。南赣巡抚之设自南始。汀州大帽山贼张时
旺、黄镛、刘隆、李四仔等，聚众称王，攻剽城邑，延及江
西、广东之境，数年不靖。官军讨之辄败。推官莫仲昭、
知县蒋玑、指挥杨泽等被执，贼势愈炽。南集诸道兵
击之龙牙，禽时旺、义民林富，别击斩镛于铁坑。其他
诸砦为指挥孙堂等所破。而副使杨璋、佥事凌相等亦击隆四仔，禽之。先后斩获五千人，仲昭等得逸还。
捷闻，赐敕奖劳。南乃移师会总督陈金共平姚源诸
贼，境内遂宁。九年春进右都御史，总督两广军务。逾
年乞归，卒。赠太子少保。禄，栖霞人。弘治九年进士。由
户部主事历郎中。瑾败，起故官，累迁至应天府尹。